Alceste
Alceste, it. Alcestis, navn på flere operaer, der bygger på den græske myte om Alkestis og på Euripides' tragedie Alkestis.
Jean-Baptiste Lullys opera Alceste fra 1674, en såkaldt tragédie lyrique med tekst af den franske librettist Philippe Quinault (1635-1688), har en prolog og fem akter.
Georg Friedrich Händels Alceste blev skrevet omkring årsskiftet 1749/50 til en tekst af den skotske forfatter Tobias Smollett (1721-1771). Operaen blev ikke opført og teksten gik tabt, men Händel anvendte musikken i andre sammenhæng.
Christoph Willibald Glucks Alceste er den anden af de tre såkaldte reformoperaer i tre akter, som Gluck komponerede i samarbejde med den italienske librettist Ranieri de' Calzabigi (1714-1795); de to andre er Orfeo ed Euridice (Orfeus og Eurydike, 1762) og Paride ed Elena (Paris og Helena, 1770).
Uropførelsen fandt sted i Wien 1767. En fransk version af operaen med libretto af Bailli Du Roullet (1716-1786), baseret på Calzabigis tekst og kraftigt revideret af Gluck, blev uropført i Paris 1776.
Der er stor forskel på de to versioner, både hvad musik og tekst angår, men det er den franske version, der siden 1700-tallet oftest er blevet opført, da den er mere helstøbt. Den italienske version blev i 1952 opført på Metropolitan Opera med Kirsten Flagstad som Alcestis og i 1954 på La Scala med Maria Callas i samme rolle.